ХРИСТО СМИРНЕНСКИ

ПОД ЛАСКИТЕ НА МАЛАРИЯТА

chitanka.info

Занесен, сломен

лежа по гърба,

а пушек над мен

се вий на кълба.

И в всяко от тях

ликът ти блести

и твоя мил смях

звъни и шурти.

Сияюща ти

сред бурний ми блян

се плавно вести,

извила свеж стан.

По устни-рубин

усмивка цъфти,

от погледа син

се ронят мечти.

Високата гръд

потрепва едвам,

по нея личат

и нега, и плам.

Съблазън и жар,

сълзи и мечти,

единствен нектар,

единствена ти!

Но сетния дим на

синя дъга

изчезна кат химн

пред знойна тъга.

Последни искри

трепнаха за миг,

ведно с тях се скри

и свидния лик…

Лежа по гърба

занесен и блед

и в шумна борба

лудува цял свет.

Главата бучи,

устата горчат,

по слепи очи

скали се редят.

Горящ, впламенен,

аз пъшкам самин,

ах, дяволски ден,

ах, пусти хинин!

ЗАСЛУГИ

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.

Table of Contents

Заглавна страница

Основен текст

Заслуги